# ***Pismo Ermentrudi iz Brugesa***

1Predragi sestri Ermentrudi, Klara iz Assisija, ponižna služabnica Jezusa Kristusa, pozdrav in mir.

2Zvedela sem, predraga sestra, da si s pomočjo božje milosti srečno ubežala umazaniji sveta; 3zaradi tega se radujem in ti čestitam; veselim se tudi zaradi tega, ker skupaj s svojimi hčerami pogumno hodiš po poti kreposti.

4Bodi, predraga, zvesta njemu, ki si se mu do smrti zaobljubila, kajti ovenčal te bo s krono življenja (prim. Jak 1,12).

5Kratek je ta naš napor,  
plačilo pa večno (prim. Mdr 10,17).  
Nikar naj te ne zmede hrupnost sveta,  
ki beži kakor senca (prim. Job 14,2).  
6Naj te ne zaslepijo prazne podobe  
varljivega sveta;  
zatisni svoja ušesa pred sikanjem pekla,  
pogumno razbij njegove naklepe.  
7Prenašaj z veseljem nadloge  
in ne podlegaj prevzetnosti zaradi uspehov;  
le-ti namreč zahtevajo vero,  
nadloge pa kličejo po njej.  
8Drži se zvesto tega, kar si Bogu zaobljubila (prim. Ps 75,12),  
in povrnil ti bo.  
9Oziraj se, predraga, v nebesa,  
ki nas vabijo;  
vzemi svoj križ in hodi za Kristusom (prim. Lk 9,23),  
ki hodi pred nami.  
10Kajti po njegovih raznovrstnih stiskah  
bomo po njem vstopili v njegovo slavo (prim. Raz 14,21; Lk 24,26).  
11Z vsem svojim srcem  
ljubi Boga in Jezusa, njegovega Sina,  
ki je bil za nas grešnike križan (prim. 1 Mz 11,1; Lk 10,27; l Kor 16,22).  
Nikoli naj ne ugasne v tebi spomin na njega.  
12Nenehno premišljuj skrivnost križa  
in bridkosti Matere, stoječe pod križem (prim. Jn 19,25).  
13Vedno moli in bodi čuječa (prim. Mt 26,41).  
14Vztrajno izvršuj delo,  
ki si ga dobro začela (prim. 2 Tim 4,5.7).  
In službo, ki si jo sprejela, izpolnjuj v svetem uboštvu  
in iskreni ponižnosti.  
15Ne boj se, hči: Bog, ki je zvest  
v vseh svojih besedah  
in svet v svojih delih (prim. Ps 144,13),  
bo nate in na vse tvoje hčere  
razlival svoj blagoslov.  
16On bo vaš pomočnik in najboljši tolažnik;  
naš Odrešenik je in naše večno plačilo.  
17Prosimo Boga druga za drugo (Jak 5,16);  
tako bomo vzajemno nosile breme ljubezni  
in bomo z lahkoto spolnile Kristusovo postavo (Gal 6,2). Amen.